Fizarana 40 alahahady, 19 aogositra 2007; lah 3533 lainga raofina izany hoy ny faharoa fa fampitahorana antsika fotsiny! Na rakakabemaso aza leity tsy atahoranay a! Fa aleo tonga dia vitaina ny amin’ialahy dia ampy izay! Vita samy miala! Izao lehiretsy a! Aleo hatao fatomaty eto ambody hazo eto leity dia avelao ho fatin’ny mosary sy ny hetaheta eo! Amin’izay izy hahatsiaro mijaly tsara. Lehilahy io raha ho afaka eo! Sady na hiantsoantso aza , tsy hisy hamonjy azy akory eo fa tsy hisy handre na oviana na oviana ny feony aty afovoan’ala aty e! Niray saina izy ireo fa hevitra mety tokoa izay! Nidradradradra i beza nangataka fifonana, fa indrisy! Vao mainka ohatry ny feo nandrisika azy ireo hamatotra mafimafy kokoa sy hanampina ny vavany izany! Dia konainaina sisa namarana ilay fifamaliana nampifanjevo azy ireo tao afovoan’ala! Ny fahafatesana sisa no aloka nanodidina ny masompanahin’i beza, ka toy ny manambitamby azy amin’ny endrika mampivarahontsana! Tsy diso anjara tamin’izany fisehoan-javatra rehetra izany anefa i ndretsa taorian’ny nitsatohan’ilay lelan’antsy teo anilany. Nitandrina mafy izy mandra-pahatongany teo amin’ny toerana izay nandrenesany mazava tsara ny fiavian’ny fifamaliana. Tsy niafina taminy ny zava-misy, ary nahatazanany teny anelanelan’ny ravinkazo ny endrik’i beza, na dia somary, manjavonjavona azon’aloka aza! Nahita ny zavatra tsy nampoiziny i ndretsa. Izay vao misy mangirana kely aminy ny anton-javatra sasany miteraka ny zava-misy ao an-tanàna. Na izany aza, nampiontana tanteraka ny fony ny nahita ny fampijaliana rehetra natao an’i beza amin’ny maha-olombelona azy! Te-hitroatra tampoka avy ao amin’izay niereny izy ka hisintona an’i beza eo an-tanan’ireo olon- doza ireo. Indrisy anefa, sendra ny be noho ny vitsy izy ka tsy afa-manoatra na dia rakotry ny fitserana sy ny haromontana aza ao anatiny. Niandry fotsiny ny fotoana hahafa-po azy ireo amin’ny fampijaliana an’i beza sisa no nataony, niaraka tamin’ny fangataham-pitahiana avy amin’andriamanitra. Eny! Izy irery tokoa manko sisa no fara-hery azon’ny olombelona iantsapazana amin’ny fotoana sarotra ohatr’izao. Dify tanteraka ireo olon-dratsy! Nivoaka moramora avy ao ilay toerana niereny i ndretsa ka nanatona an’i beza mba hanavotra azy! Ilay antsy nianjera teo anilany ihany no nentiny nanapahana an’ireo fatotra tamin’ny tenan’i beza! Haingana dia haingana no nanaovany izany fihetsika rehetra izany! Ndretsa! Hoy i beza raha vantany vao afaka ny fatorany. Misaotra indrindra tamin’ny fanavotana ahy tsy misy isaoran’ise ahy izany, hoy i ndretsa niteny moramora. Mitsangàna dia andao hitady lalana ahafahantsika mahita vonjy haingana sao sanatria manao tampody fohy eto ireny olon-dratsy ireny. Nitsangana i beza, kinanjo tsy nahazona azy akory ny lohaliny ka nampitolefika azy tamin’ny tany indray tsy afaka aho ! Hoy ny fikonainany sady namikitra ny vatan-dranjon’i ndretsa izy! Avoty aho fa aza ariana irery aty anaty ala nivalaketraka i ndretsa nahita ny fahalemena tampoka nahazo an’i beza! Ataony ahoana anefa ny hanary irery an’i beza eo amin’io toerana io? Nanangona ny heriny izy ka nibata an’i beza ho eo an- damosiny mihazona mafy , hoy izy, ary tazano ny manodidina fa tsy afaka mahita ankoatr’izay eo anoloako aho!